KIRJALLINEN KYSYMYS E-0215/01 esittäjä(t): Catherine Stihler (PSE) neuvostolle. Ympäristön sisällyttäminen kalastusasioiden neuvoston käsittelemiin kysymyksiin.



Virallinen lehti nro 235 E , 21/08/2001 s. 0148 - 0148



KIRJALLINEN KYSYMYS E-0215/01 esittäjä(t): Catherine Stihler (PSE) neuvostolle (5. helmikuuta 2001) Aihe: Ympäristön sisällyttäminen kalastusasioiden neuvoston käsittelemiin kysymyksiin Kalastusasioiden neuvostoa on pyydetty laatimaan strategia ympäristön ja kestävän kehityksen sisällyttämiseksi yhteiseen kalastuspolitiikkaan. Tämän kattavan strategian, joka on osa niin sanottua Cardiffin integraatioprosessia, on määrä olla valmis ennen Göteborgissa kesäkuussa 2001 pidettävää huippukokousta. Kuinka neuvosto aikoo toteuttaa sille annetun tehtävän, kun otetaan huomioon, että edistys on ollut tähän saakka hidasta? Yhteinen vastaus kirjallisiin kysymyksiin E-0182/01 ja E-0215/01 (14. toukokuuta 2001) 1. Kalastusneuvosto noudatti Kölnin Eurooppa-neuvoston kehotusta ja toimitti Santa Maria da Feiran Eurooppa-neuvostolle kesäkuussa 2000 selvityksen Ympäristökysymysten ja kestävän kehityksen huomioon ottaminen yhteisessä kalastuspolitiikassa. Kyseinen selvitys oli pääasiassa kuvaileva: siinä esitettiin yhteisen kalastuspolitiikan oikeudelliset puitteet ympäristönäkökohtien huomioon ottamisen osalta, olemassa olevat välineet ja saavutetut tulokset. 2. Vaikka Feiran selvityksessä ei vielä määritettykään ympäristönäkökohtien huomioon ottamisessa sovellettavaa strategiaa, se oli ensimmäinen vaihe Helsingin Eurooppa-neuvoston pyytämän alakohtaisen strategian määrittelyssä. Selvityksessä todettiin, että yhteisen kalastuspolitiikan tavoitteet, joiden mukaan pyritään samanaikaisesti suojaamaan meriympäristö ja hallinnoimaan vastuullisesti merialueiden elollisten luonnonvarojen käyttöä kestävällä tavalla, on saavutettu vain osittain, ja että ponnisteluja ympäristövaatimusten huomioon ottamiseksi kalastuspolitiikassa on näin ollen jatkettava ja tehostettava. 3. Selvityksessä viitattiin myös vuonna 2002 tapahtuvaan yhteisen kalastuspolitiikan tarkistamiseen, joka tarjoaa tilaisuuden käydä perusteellinen keskustelu kaikista kalastus- ja ympäristöpolitiikkojen integroimiseen liittyvistä kysymyksistä ja jonka yhteydessä voidaan yhteiseen kalastuspolitiikkaan tehdä integroinnin edellyttämät asianmukaiset muutokset, mikä on yhdenmukaista sen kanssa, että Helsingin Eurooppa-neuvosto pyysi integrointistrategian luomista kesäkuuhun 2001 mennessä. 4. Neuvoston elimet ovat parhaillaan laatimassa ehdotusta neuvoston päätelmiksi ympäristövaatimusten ja kestävän kehityksen huomioon ottamisesta yhteisessä kalastuspolitiikassa; päätelmät on tarkoitettu vastaukseksi Helsingin Eurooppa-neuvoston pyyntöön integrointistrategian luomisesta kesäkuun määräaikaan mennessä. 5. Olisi kuitenkin pantava merkille, että komission odotetaan toimittavan piakkoin neuvostolle ja Euroopan parlamentille monia tärkeitä, alakohtaisen strategian kannalta merkittäviä asiakirjoja, joita ei vielä tässä vaiheessa ole voitu ottaa huomioon. Nämä asiakirjat ovat: - vihreä kirja kalastuspolitiikan uudistamisesta - tiedonanto ympäristösuojeluvaatimukset yhteisessä kalastuspolitiikassa huomioon ottavan strategian osatekijöistä - biologista monimuotoisuutta koskeva toimintasuunnitelma (kalastusta koskeva luku). 6. Tätä aineistoa on vielä perusteellisesti tarkasteltava neuvostossa ja sille olisi annettava tärkeä osuus toteutettaessa kattavaa integrointistrategiaa Göteborgissa 15. ja 16. kesäkuuta 2001 pidettävän Eurooppa-neuvoston jälkeen.